Mihai Pintilii, în acte, delegat al echipei FCSB, de facto, omul care conduce toate ședințele de pregătire, a decris pentru Orange Sportcare este relația sa cu patronul Gigi Becali.
De fapt, mai exact, de ce atât el cât și cel care figurează în scripte drept antrenor principal, cipriotul Elias Charamboulos, acceptă ca schimbările în meciuri să le facă patronul și nu ei. Practic, singura misiune care le revine celor doi cu adevărat, dar cu roluri inversate, adică Pintilii conduce și cipriotul supraveghează, este strict legată de desfășurarea antrenamentelor.
Elias Charalambous a fost adus și instalat ca principal doar pentru că are licență PRO, în timp ce Pintilii nu deține acest drept pe baza unui document legal. Spune însă că mai este puțin până va obține prima atestare oficială de a profesa legal, dar numai până la un anumit nivel.
"Licența A o termin în Moldova, cu carnetul de antrenor tot în vară rezolv. Pot să fiu antrenor secund în România cu ele cumulate". Așadar, maxim ce poate obține oficial Pintilii este carnetul care îi dă dreptul să profeseze ca secund. Asta, admițând că Gigi Becali nu va dori să schimbe stafful, el va figura din vară ca secund pentru cipriot sau alt tehnician cu licență PRO care ar accepta să vină la FCSB, știind că va fi dirijat de patron în momente cheie.
În privința acestui aspect, Pintili a fost de o sinceritate dezarmantă, răspunsul său fiind confirmarea oficială a tot ce s-a spus până acum despre imixtiunile latifundiarului din Pipera la efectuarea schimbărilor și nu o dată la alcătuirea formulei de start.
"Nu am ce să răspund. Eu sunt angajatul clubului. Îmi fac meseria, îmi fac treaba, suntem pe primul loc. Echipa asta nu a fost niciodată în play-out. Poate să facă orice. Dacă sunt patron aici și vreau să te dau afară, te dau. Dacă eu îi zic, «nea Gigi, nu vreau aia». Poate să spună «te dau mâine afară, pleacă de la echipă»", a explicat Mihai Pintilii.
"Nu mă interesează ce vorbește lumea. Poate să spună oricine, orice. De atâția ani vorbim același lucru, că face nea Gigi echipa. Ați spus-o de atâtea ori, gata! Dacă mă afectau comentariile, eram plecat de mult. Pentru mine e mediul cel mai plăcut, trebuie să fac și practică, sunt pe drumul pentru a obține licența", a mai adăugat el.